S-139/2013

Mál þetta, sem þingfest var 20. mars og dómtekið 27. mars sl., var höfðað með ákæru lögreglustjórans á höfuðborgarsvæðinu, dagsettri 26. febrúar 2013, á hendur ákærðu, K-kvk-þgf E-kvk-þgf T-kvk-þgf, kt. 000000-0000, Berjavöllum 2, 221 Hafnarfirði

„fyrir fíkniefnalagabrot með því að hafa mánudaginn 14. maí 2012 utandyra við Berjavelli 2 í Hafnarfirði haft í vörslum sínum til einkaneyslu 4,89 g af maríhúana sem fundust í handtösku ákærðu, 0,80 g af maríhúana sem fundust í hanskahólfi bifreiðarinnar YP-559 sem ákærða var farþegi í, og jafnframt haft í vörslum sínum að hluta til í sölu- og dreifingarskyni 2,09 g af maríhúana og 6 stykki af ecstacy töflum sem lögreglan fann við leit á heimili ákærðu að Berjavöllum 2.

Telst brot þetta varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001

Þess er krafist að ákærða verði dæmd til refsingar og til greiðslu alls sakarkostnaðar. Einnig er krafist upptöku á 7,89 g af maríhúana og 6 stk. af ecstacy töflum, þá er krafist upptöku á 390.000 kr. í seðlum, tveimur kannabiskvörnum, stafrænni vog, grænni stílabók (skuldalista) og þremur glerkrukkum með vísan til 6. og 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Við þingfestingu málsins óskaði sækjandi eftir að bóka breytingu á ákærunni þannig að krafist væri upptöku á 190.000 krónum í stað 390.000 krónum eins og kemur fram í ákærunni.

Ákærða kom fyrir dóminn 27. mars sl., ásamt skipuðum verjanda sínum, og játaði skýlaust að hafa gerst sek um þá háttsemi sem henni er gefin að sök í ákæru. Þá samþykkti hún upptökukröfu ákæruvaldsins eins og henni hafði verið breytt.

Með því að ákærða játaði brot sitt skýlaust og dómari taldi ekki ástæðu til að draga í efa að játning hennar væri sannleikanum samkvæm var farið með málið að hætti 1. mgr. 164. gr. laga nr. 88/2008 og var það tekið til dóms án frekari sönnunarfærslu er sækjanda og verjanda ákærðu hafði verið gefinn kostur á að tjá sig um lagaatriði og ákvörðun refsingar. Ákærða krafðist vægustu refsingar og greiðslu málskostnaðar úr ríkissjóði. Játning ákærðu er í samræmi við önnur gögn málsins og verður hún því sakfelld fyrir brot sitt, sem er réttilega fært til refsiákvæða í ákærunni.

Ákærða hefur einu sinni áður gerst sek um brot gegn ávana- og fíkniefnalögum. Við ákvörðun refsingar verður að líta til þess að ákærða játaði brot sitt greiðlega fyrir lögreglu og fyrir dóminum. Þá kvaðst hún vera hætt í neyslu og komin í nám við Fjölbrautaskólann í Ármúla. Verður þetta virt ákærðu til refsilækkunar.

Refsing ákærðu er ákveðin 170.000 krónur í sekt til ríkissjóðs, sem ákærðu ber að greiða innan fjögurra vikna frá uppkvaðningu dóms þessa en sæta ella fangelsi í tólf daga.

Þá skal ákærða sæta upptöku eins og greinir í dómsorði.

Ákærða greiði þóknun skipaðs verjanda síns, A-kk-ef K-kk-ef F-kk-ef hdl., 63.750 krónur að meðtöldum virðisaukaskatti.

Á-kvk-nf G-kvk-nf kveður upp dóm þennan.

D ó m s o r ð :

Ákærða, K-kvk-nf E-kvk-nf T-kvk-nf, greiði 170.000 krónur í sekt til ríkissjóðs innan fjögurra vikna frá uppkvaðningu dóms þessa en sæti ella fangelsi í tólf daga.

Ákærða sæti upptöku á 7,89 g af maríhúana og 6 stk. af ecstacy töflum, 190.000 kr. í seðlum, tveimur kannabiskvörnum, stafrænni vog, grænni stílabók og þremur glerkrukkum.

Ákærða greiði þóknun skipaðs verjanda síns, A-kk-ef K-kk-ef F-kk-ef hdl., 63.750 krónur að meðtöldum virðisaukaskatti.

Á-kvk-nf G-kvk-nf.